फरीदाबाद. गैंगवार के चलते दिल्ली की कड़कड़डूमा कोर्ट में आरोपी पर बदमाशों द्वारा गोलीबारी किए जाने की घटना के बाद से यहां जिला अदालत परिसर में सुरक्षा चौकसी बढ़ा दी गई है। कोर्ट परिसर के प्रवेश द्वारों पर जहां पुलिसकर्मी बैठे धूप सेंकते नजर आते थे, वे अब मुस्तैदी से आने-जाने वाले लोगों की तलाशी ले रहे हैं।
हालांकि कुछ वकील यह भी कहते हुए नजर आए कि हर बार की तरह यह चौकसी भी एक-दो दिन ही दिखाई देगी। इसके बाद व्यवस्था फिर वही ढाक के तीन पात वाली रहेगी।
चारदीवारी बहुत कमजोर
यूं तो अदालत परिसर की चारदीवारी भी है लेकिन ये दीवार बहुत कमजोर है। दीवार बहुत छोटी है। इस दीवार के ऊपर से कोई भी शख्स कैसा भी हथियार भीतर गए साथी को पकड़ा सकता है।
जिला बार एसोसिएशन की तरफ से जिला प्रशासन को यह बताया गया था कि दीवार की ऊंचाई बढ़ाई जानी चाहिए। जिससे दीवार की तरफ से कोई अवांछनीय शख्स या वस्तु कोर्ट प्रांगण में सके। एसोसिएशन के इस सुझाव पर प्रशासनिक स्तर पर कोई प्रतिक्रिया व्यक्त नहीं की गई।
तीन जगह हैं प्रवेश द्वार
अदालत परिसर में आने के लिए तीन प्रवेश द्वार हैं। दो प्रवेश द्वार तो लघु सचिवालय परिसर से आते हैं, जो चारदीवारी पर आकर एक हो जाते हैं। दूसरा प्रवेश द्वार लॉयर्स चैंबर की तरफ से है, जो मुख्य द्वार है। दिल्ली में हुई घटना से पहले प्रवेश द्वारों पर इक्का-दुक्का पुलिसकर्मी खड़े तो दिखाई देते थे लेकिन किसी को भी रोककर तलाशी नहीं लेते थे। दो जगह मेटल डिटेक्टर डोरफ्रेम भी हैं।
हो चुकी है यहां हत्या
बदरौला के रहने वाले शशि नामक युवक की कोर्ट परिसर में 22 अगस्त, 2013 को कुछ बदमाशों ने गोली मारकर हत्या कर दी थी। शशि कोर्ट में पेशी पर आया हुआ था। जब वह अपने वकील की सीट पर बैठा था, तभी कुछ बदमाश आए और गोलियों से उसे छलनी कर दिया था। इस घटना के बाद कोर्ट परिसर में कुछ दिन सुरक्षा व्यवस्था चौक चौबंद रही लेकिन फिर हालात जस के तस हो गए।
थाना सेंट्रल प्रभारी भारतभूषण ने बताया कि सुरक्षा को लेकर गार्द पुलिस पूरी तरह मुस्तैद है। थाने की तरफ से नियमित सुरक्षा ड्यूटी दे रहे पुलिसकर्मियों को चेक किया जाता है। किसी भी तरह की चूक नहीं बरती जा रही है।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva